**ოზურგეთის მუნიციპალიტეტის საკრებულოს წევრის სოფელ ცხემლისხიდის მაჟორიტარი დეპუტატის ლალი სიჭინავას მიერ 2019 წლის 01 ნოემბრიდან 2020 წლის 1დეკემბრამდე განხორციელებული საქმიანობის შესახებ**

 **ანგარიში**

მოგესალმებით, ჩემო ძვირფასო თანასოფლელებო, მეგობრებო, კოლეგებო!

 ადგილობრივი თვითმმართველობის კოდექსის 88-ე მუხლის მოთხოვნის შესაბამისად, წარმოგიდგენთ ჩემს, როგორც საკრებულოს წევრის ანგარიშს, რომელიც მოიცავს 2019 წლის 1 ნოემბრიდან 31 დეკემბრამდე პერიოდს. ამ პერიოდში ვეყრდნობოდი საქართველოს ორგანული კანონის ,,ადგილობრივი თვითმმართველობის კოდექსის“ და ოზურგეთის მუნიციპალიტეტის საკრებულოს რეგლამენტით საკრებულოს წევრისთვის განსაზღვრულ მოთხოვნებს. შესაბამისად, უფლებამოსილებას ვახორციელებდი საკრებულოს ორ მუდმივმოქმედ კომისიაში (სამანდატო საპროცედურო იურიდიულ საკითხთა და ეთიკის კომისიის; განათლების, კულტურის, სპორტის, ახალგაზრდულ საქმეთა, ჯანმრთელობისა და სოციალურ საკითხთა კომისიებში). ვარ ფრაქცია ,,ქართული ოცნება- დემოკრატიული საქართველოსა“ და გენდერული თანასწორობის საბჭოს წევრი.

 მონაწილეობა მივიღე და დავესწარი საკრებულოს 16 სხდომას, სადაც მიღებულ იქნა 19 დადგენილება, 65 განკარგულება და 114 ბრძანება. ვმონაწილეობდი კომისიების 42 და ფრაქციის 10 სხდომაში. თითოეულ სხდომაზე ჩემი მონაწილეობა იყო სამართლიანობაზე, ადამიანის უფლებების დაცვაზე, განათლებაზე, ჯანმრთელობაზე, ცხოვრების დონის გაუმჯობესებაზე ორიენტირებული. ვფიქრობ, ვარ სამართლიანი და ობიექტური გადაწყვეტილებების მიღების პროცესში. მადლობელი ვარ კოლეგების, რომლებიც მისმენდნენ და ითვალისწინებდნენ ჩემს წინადადებებს. აქტიურად ვარ ჩართული გენდერული თანასწორობის საბჭოს მუშაობაში , სადაც მოქალაქეებისათვის ბევრი სასიკეთო და მნიშვნელოვანი საკითხების განხილვა-გადაწყვეტა ხდება. მე ვარ ქალი და ვცდილობ ჩემი ქცევით, აქტიურობით, მიზანდასახულობით, შრომისმოყვარეობით, კეთილსინდისიერებით და საერთოდ, ჩემი ცხოვრებით, დავანახო ქალებს, რამდენი რამის გაკეთება შეგვიძლია, რამდენი რამ შეიძლება შევცვალოთ როგორც პირად, ასევე საზოგადოებრივ ცხოვრებაში. მიუხედავად არსებული პრობლემებისა, დაბრკოლებისა, ცხოვრება ბრძოლად ღირს... და ჩვენ ეს შეგვიძლია... ამიტომაცაა საჭირო მეტი ქალი პოლიტიკაში თუ ნებისმიერ სხვა პოზიციაზე. ხშირად მიწევს სხვადასხვა ტრენინგში მონაწილეობა. სადაც მიღებულ ცოდნას, არსებულ და შეძენილ უნარ-ჩვევებს აქტიურად ვიყენებ საქმიანობაში.

 ,,ადგილობრივი თვითმმართველობის შესახებ“ საქართველოს ორგანული კანონისა და ოზურგეთის მუნიციპალიტეტის საკრებულოს დებულების შესაბამისად, განსაზღვრულია ამომრჩევლების მიღება და შეხვედრა თვეში ორჯერ , თუმცა ნებისმიერ დროს, საჭიროების მიხედვითაც, ვხვდებოდი და ვიღებდი ჩემს ამომრჩევლებს, რომლებიც თავიანთი პრობლემების შესახებ გულღიად საუბრობდნენ. მიუხედავად ქვეყანაში შექმნილი ეპიდემიოლოგიური სიტუაციისა, დისტანციურ რეჟიმში, სატელეფონო საუბრებისა თუ დისტანციის დაცვით, შეხვედრებზე მიღებული მათი სატკივარი უყურადღებოდ არ დამიტოვებია. საქმის კურსში ვაყენებდი როგორც საკანამდებლო, ასევე აღმასრულებელ ორგანოებს. წამოჭრილი პრობლემები ძირითადად ეხებოდა სამედიცინო მომსახურებაში დახმარებას, შიდა გზების მოწესრიგებას, სტიქიის შედეგად დაზიანებული სახურავების შეცვლას, ელექტრო გადამცემი ხაზების, სასმელი წყლის სისტემის მოწესრიგებას, გაზიფიცირების მოგვარებას, დასაქმების ხელშეწყობას, სოციალურ პრობლემას, სოფლის ცენტრების მოწესრიგებას, გარე განათების მოგვარებას, ნაგვის ურნების დამატებას. კომუნიკაციის უნარი მეხმარება მოვუსმინო, გავიზიარო და აღმასრულებელ ხელისუფლებასთან თანამშრომლობით და თანადგომით, გადავწყვიტო მათი პრობლემები.

 განსაკუთრებით მნიშვნელოვნად მიმაჩნია ჩემი მუშაობა ჯანდაცვისა და სოციალურ საკითხთა კომისიაში, რამეთუ ჩემს თანასოფლელებთან შეხვედრებზე და მიღებებზე ძირითადი პრობლემები ამ მიმართულებით გამოიკვეთა. ,,სოციალური დახმარების გაცემისა და მიღების წესი’’ მუდმივ განახლებას და წინა წლებში გამოკვეთილი ხარვეზების აღმოფხვრას საჭიროებს. გამომდინარე აქედან, აქტიურად ვმონაწილეობდი 2020 წლის ბიუჯეტის დაგეგმვის პროცესში.

 შესაბამის დარგობრივ კომისიებზე მსჯელობის, დიალოგის, ინიციატივების გათვალისწინებით მიღებული ,,სოციალური დახმარების გაცემისა და მიღების წესის“ შესაბამისად: მოქალაქეთა სამედიცინო მომსახურების პროგრამიდან დახმარება გაეწია 45 მოქალაქეს , მრავალშვილიანი ოჯახების პროგრამიდან დახმარება გაეწია 2 ოჯახს, თირკმლის უკმარისობით დაავადებულ პირთა პროგრამიდან დახმარება გაეწია 3 მოქალაქეს, ლეიკემიითა და ონკოლოგიური დაავადებების მქონე პირების პროგრამიდან დახმარება გაეწია 6 მოქალაქეს, შეზღუდული შესაძლებლობის მქონე პირთა პროგრამიდან 3 მოქალაქეს, სარეზერვო ფონდიდან დახმარება გაეწია 8 მოქალაქეს, იძულებით გადაადგილებული პირების დახმარების პროგრამიდან 1 მოქალაქეს, ვეტერანთა ფულადი წახალისების პროგრამიდან 2 ოჯახს, ხანდაზმული (100 და მეტი წლის) პირების დახმარების პროგრამიდან 1 მოქალაქეს, ერთ წლამდე ასაკის დახმარების პროგრამიდან 1 მოქალაქეს, ,სხვა ფულადი სოციალური გასაცემელის პროგრამიდან 5 მოქალაქეს. სულ სოციალური დახმარების პროგრამიდან გაცემულია 16 874 ლარი.

 სარიტუალო დახმარების პროგრამიდან დახმარება გაეწია 5 ოჯახს, საშენი მასალებით დახმარება გაეწია 3 ოჯახს, სახურავის მასალით უზრუნველყოფილ იქნა 2 ოჯახი.

 ჩემთვის მნიშვნელოვანია აქტიური მოქალაქეების ჩართულობა საზოგადოებრივ საქმიანობაში, რომლებიც გულგრილად ვერ უვლიან გვერდს თემში წამოჭრილ პრობლემებს. როცა ყველაზე მეტად სჭირდები ადამიანს და მაშინ ხარ მის გვერდით, მისთვის იმედი ხდები. აკეთებ სიკეთეს და მას არ ითვლი. არც სამაგიეროს ელოდები, ხან ისე გაუცნობიერებლად და სწრაფად აკეთებ, მერე ხვდები, რომ სიკეთე გაგიკეთებია. ყოველი გაკეთებული წინ დაგხვდება. ამიტომაც გულს მითბობს ყველა კეთილი ადამიანის სულ მცირედი საქმე ამ სამყაროში.

 მისასალმებელია , რომ მაღალი მოქალაქეობრივი კულტურის ადამიანები მრავლად აღმოჩდნენ ჩვენ გვერდით პანდემიის პერიოდში, განსაკუთრებით გაზაფხულზე. ვის როგორც შეეძლო, ისე ეხმარებოდა ადამიანებს. პრობლემები კი საკმაოდ იყო: ეკონომიკური სიდუხჭირე, უმუშევრად დარჩენილი მოსახლეობა, შიში, სტრესი, შფოთვა, მარტო დარჩენილი ხანდაზმულები, სოციალურად დაუცველები, მრავალშვილიანები, მარტოხელა დედები, სსმ პირები, მცირეწლოვანი ბავშვები, გლეხი თავისი ნაწარმის რეალიზაციის გარეშე, ავადმყოფი \_წამლის გარეშე, უტრანსპორტობა, შინაური ცხოველი საკვების გარეშე, ოჯახში შეჭრილი სასკოლო ცხოვრება... ეს მცირე ჩამონათვალია იმ პრობლემებიდან , რაც სოფელს დაატყდა თავს. ასე თუ ისე, ვუმკლავდებით, ერთად შევძელით, და მომავალშიც ,იმედია, გადავლახავთ. ადგილობრივი ბიზნესის წარმომადგენელმა სასურსათო კალათით დახმარება გაუწია 20 ოჯახს, სოფლის ერთ-ერთმა მკვიდრმა დახმარება გაუწია 4 ოჯახს. მერის წარმომადგენელმა -4 ოჯახს, ჩვენი სოფლის კეთილშობილმა ახალგაზრდამ 2 მამით ობოლი ბავშვი გაახარა , მე დავეხმარე 6 ოჯახს. წამლებით დავეხმარე 5 მოქალაქეს. გადაადგილების შეზღუდვით გამოწვეული პრობლემის დროს კი ოთხი დღის განმავლობაში, როგორც კი საშვი დაიშვა ჩემზე, ტრანსპორტით დილის 10 საათიდან 18 საათამდე ვემსახურებოდი ჩვენი თემის (ცხემლისხიდისა და ბაღდადის) მოქალაქეებს ოზურგეთში აფთიაქში, სამედიცინო ცენტრში, მარკეტებში, ბანკებში და ა.შ. სხვადასხვა საჭიროებების მოსაგვარებლად. ვცდილობდი, არცერთი მათი გამოძახილი უყურადღებოდ არ დამეტოვებინა. როგორც პედაგოგმა, stopcov ფონდში, ჩემს მეგობრებთან ერთად, ხელფასიდან 1000 ლარი ჩავრიცხეთ.

... მეიმედება ყველა ეს ადამიანი, მადლობა მათ!

 მერიიდან დახმარება გაეწია 25 ოჯახს, საკრებულო დაეხმარა 10 ოჯახს, პარტია ,,ქართული ოცნება“ 14 ოჯახს, ,,წითელი ჯვარი“ 2ოჯახს, ფონდი ,,სოხუმი“ 4 ოჯახს. კოვიდის შემოდგომის ტალღა უფრო მსუბუქად გადაიტანა სოფელმა ... თუმცა პრობლემა კვლავ არის...

 მიუხედავად პანდემიისაა, აქტიურად მიმდინარეობდა სოფლების: ბახვი - ვაკიჯვრის და ბაღდადის წყალმომარაგებით უზრუნველყოფის სამუშაოები., შესრულდა ბაღდადის გაზიფიცირების სამუშაოები, მოხდა ბაღდადზე ბორჩხაძეების უბნიდან თავკობულამდე ასფალტის გზის დაგება, შიდა გზების მოხრეშვა.

 სოფლის მხარდაჭერის პროგრამის ფარგლებში განხორციელდა
მოსახლეობის მიერ პრიორიტეტად მიჩნეული სამუშაოები : ბაღდადში- გარეგანათების მოწყობის სამუშაოები, მოსაცდელის, მილხიდის, საყრდენი კედლის, ცხაურისა და ხიდზე მოაჯირის მოწყობის სამუშაოები. ცხემლისხიდი- სპორტული და საჭიდაო დარბაზების კაპ. შეკეთების სამუშაოები, მემორიალის რეკონსტრუქციისა და სკოლის შემოღობვის სამუშაოები. სულ სამუშაოების ღირებულებამ შეადგინა 85 442 ლარი.

 ვამაყობ ჩემი აქტიური თანასოფლელებით, რომლებიც თავიანთ აზრს სოფლის პრობლემებზე თამამად აცხადებენ. შეხვედრებს ვმართავდით ხელისუფლების წარმომადგენლებთან; ხშირად მიწევდა მათთან შეხვედრა და მეც შესაბამის სამსახურებს ვაყენებდი საქმის კურსში , რამაც შედეგი გამოიღო. ეს ეხება წყალმომარაგების პროექტს, რომელიც შარშან პანდემიის გამო ვერ განხორციელდა. თავიდან გამოცხადდა ტენდერი, გამოვლინდა გამარჯვებული კომპანია, დღე დღეზე დაიწყება სოფლების უჩხუბი - ცხემლისხიდი - დვაბზუს წყალმომარაგებით უზრუნველყოფის სამუშაოები. ეს პრობლემა 2014 წლის სტიქიის შედეგად მდინარე ნატანებზე შესრულებული სამუშაოების, გასწორხაზოვნების შემდეგ აწუხებს მოსახლეობას, ჭები შრება, უწევთ სასმელი წყლის შეძენა. პროექტის ფარგლებში მოწესრიგდება მდინარე ნატანების ჯებირსამაგრი სამუშაოები ჯოხაძეების უბნის მიმდებარედ და ,,დვაბზუას“ სათავანი. ასევე მომზადდება უჩხუბის, , გიორგი სალუქვაძის მუზეუმამდე და ლომთაძეების უბნების გზის რეაბილიტაციის პროექტი.

 მიუხედავად ჩამოთვლილი აქტივობებისა, სოფელში გასაკეთებელი ჯერ კიდევ ბევრია. სოციალური მდგომარეობა გასაუმჯობესებელია, ინფრასტრუქტურა მოსაწესრიგებელია. გვიწევს ცხოვრება უჩვეულო, ვერაგ ვირუსთან ერთად ახალი გამოწვევებით.

 ვაცნობიერებ იმ დიდ ნდობას, რომელიც სოფელმა ორჯერ გამომიცხადა და ვცდილობ იმედი არ გავუცრუო... ვგრძნობ უდიდეს პასუხისმგებლობას მათ წინაშე და მერწმუნეთ, არც ერთი წუთით არ დამვიწყებია ჩემი ვალდებულება, კარგად ვიცი ყველა ის პრობლემა, რაც ჩვენს თემს-ცხემლისხიდსა და ბაღდადს აწუხებს.

 მაქვს ჩემი კოლეგების , ჩემი აქტიური თანასოფლელების იმედი და ერთად ბევრი სასიკეთო საქმის გაკეთება შეიძლება.

**ლალი სიჭინავა**

**საკრებულოს წევრი, სოფელ ცხემლისხიდის მაჟორიტარი დეპუტატი**

 **12.02.21 წელი**